Divadlo Astorka Korzo ’90

Divadlo Astorka Korzo ’90 je divadlo v Bratislave.

História 
Divadlo Korzo ’90 bolo založené 1. apríla 1990 a v septembri toho istého roku začalo svoju prvú divadelnú sezónu - sezónu 1991/1992. Spoluzakladateľom (so Zitou Furkovou) a riaditeľom divadla bol na začiatku Ľubomír Gregor. V roku 1993 divadlo zmenilo svoj názov na Divadlo Astorka Korzo ’90, podľa názvu bývalej kaviarne Astória, ktorá sa nachádzala v budove sídla divadla na Suchom mýte 17. V súčasnosti je táto budova v rekonštrukcii a divadlo pôsobí v priestoroch bývalého kina Pohraničník v budove Ministerstva kultúry Slovenskej republiky na Námestí SNP 33.

Divadlo Astorka Korzo ’90 sa hlási k tradícii Divadla Na korze, ktoré bolo počas normalizačného procesu v 70. rokoch administratívne zrušené. Divadlo Na korze preslávil predovšetkým novátorsky prístup v oblasti réžie a dramaturgie a uvádzanie malých javiskových foriem, ktoré v tej dobe v tradícii slovenského divadla absentovali. 

V súčasnosti divadlo uvádza divácky atraktívny repertoár, založený na herectve osobností súboru. Členmi hereckého súboru sú také mená ako Boris Farkaš, Miroslav Noga, Zita Furková, Marta Sládečková, Anna Šišková, Szidi Tobias, Matej Landl a Vlado Černý. Ako interný režisér pôsobí v divadle Juraj Nvota. Svojho času tu pôsobil i scénograf Aleš Votava, ktorého scénické kreácie boli neraz ocenené cenou DOSKY za najlepšiu scénografiu. 

Predstavenia pripravované kolektívom tvorcov sú každoročne mimoriadnou udalosťou na slovenskej divadelnej scéne a sú s úspechom uvádzané na slovenských, českých a zahraničných medzinárodných festivaloch.

Ocenenia 
Jednotliví členovia hereckého súboru sú nositeľmi významných divadelných ocenení a samotné inscenácie Divadla Astorka Korzo´90 získali dvakrát po sebe prestížnu Cenu za najlepšiu inscenáciu sezóny.

 1997
 DOSKY: Cena za najlepšiu inscenáciu sezóny: Inscenácia hry A. N. Ostrovského Les
 DOSKY: Cena za najlepšiu réžiu sezóny: Roman Polák za inscenáciu hry A. N. Ostrovského Les
 DOSKY: Cena za najlepší ženský herecký výkon sezóny: Zuzana Kronerová za rolu Matky v inscenácii hry Jana Antonína Pitínského Matka 
 DOSKY: Cena za najlepšiu scénografiu sezóny: Aleš Votava za scénu k inscenácii hry A. N. Ostrovského Les

 1998
 DOSKY: Cena za najlepšiu inscenáciu sezóny: Inscenácia hry Maxima Gorkého Scény z Domu Bessemenovcov - Meštiaci; 
 DOSKY: Cena za najlepší ženský herecký výkon sezóny: Zora Kolínska za postavu Akuliny v inscenácii hry Maxima Gorkého Scény z Domu Bessemenovcov - Meštiaci 
 DOSKY: Cena za najlepší mužský herecký výkon sezóny: Boris Farkaš za postavu Tetreva v inscenácii hry Maxima Gorkého Scény z Domu Bessemenovcov - Meštiaci

 1999
 DOSKY: Cena za najlepšiu scénickú hudbu sezóny: Michal Ničík za hudbu k inscenácii Ödöna von Horvátha Historky z viedenského lesa

 2000
 DOSKY: Cena za najlepší mužský herecký výkon sezóny: Boris Farkaš za postavu Porfirija Petroviča v inscenácii Vražda sekerou v Svätom Peterburgu

 2001
 DOSKY: Cena za najlepší ženský herecký výkon sezóny: Anna Šišková za postavu Celie v inscenácii hry T. S. Elliota Večierok
 DOSKY: Cena za najlepší mužský herecký výkon sezóny: Vladimír Hajdu za postavu Vikomta Valmonta v inscenácii Kvartéto

 2002
 DOSKY: Cena za najlepší mužský herecký výkon sezóny: Matej Landl za postavu Larryho v inscenácii hry Patricka Marbera Bližšie od teba; Štátne divadlo Košice (Matej Landl je členom súboru Divadla Astorka Korzo '90)

 2003
 DOSKY: Cena za najlepší ženský herecký výkon sezóny: Anna Šišková, za postavu Mladej ženy v inscenácii hry Neila LaButa Bash

Vedenie divadla 
 riaditeľ divadla: Vladimír Černý
 dramaturg: Andrea Dömeová

Referencie

Pozri aj 
 Zoznam samosprávnych divadiel na Slovensku

Iné projekty

Externé odkazy 
 Divadlo Astorka Korzo ’90; oficiálna stránka

Astorka Korzo ’90
Samosprávne divadlá na Slovensku
Kultúra v Bratislave
Divadlá v Bratislave